Selleks, et kõik ausalt ära rääkida, tuleks vist alustada sellest, et pea kogu eelneva nädala veetsin Venemaa avarustel, täpsemalt Äänisjärve (Onega järve) ääres, linnakeses nimega Võtegra. Plaan oli kolmapäevaga kõik tööd lõpetada ja siis neljapäeva õhtuks koju jõuda, aga objektiivsetel asjaoludel sain tagasiteele asuda alles neljapäeva õhtul. Muide, Võtegras oli pool meetrit lund ja õhutemperatuur kõikus hommikusest, -15°C jahedusest õhtuks +3°C soojakraadideni. Tänu öistele külmakraadidele olid teed veel enam-vähem läbitavad, ehkki kohati kiirusega 20 km/h.